A Professzionális Sakk Szövetség (PCA) 1995-ös világbajnokságán játszmát sem vesztve megnyerte Oleg Romanyisin és Michael Adams elleni mérkőzéseit, majd a világbajnokjelöltek versenyének döntőjében revánsot vett Gata Kamskyn. New Yorkban, a Világkereskedelmi Központban mérkőzött meg Garri Kaszparovval a PCA világbajnoki címéért. Miután az összecsapás eleje nyolc döntetlennel világrekordot hozott a világbajnoki páros mérkőzéseket tekintve, Ánand erőteljes csereáldozattal megnyerte a kilencedik partit. Az ezután következő öt játszmából azonban négyet elvesztett, a mérkőzést így a világbajnok nyerte 10,5-7,5-re.